b"\n_START_ARTICLE_\nKampus UiTM Puncak Alam\n_START_SECTION_\nSejarah\n_START_PARAGRAPH_\nUiTM Kampus Puncak Alam merupakan antara kampus terbaru UiTM yang telah memulakan operasinya secara rasmi pada 1 Jun 2009. Kampus yang berkeluasan 1,085.75 ekar ini merupakan kampus tambahan yang dirancang untuk menampung 20,000 lebihan pelajar dari kampus induk UiTM Shah Alam. Secara keseluruhannya, pembinaan kampus ini melibatkan tiga zon . Sehingga Mei 2010, pihak TRIplc Bhd yang merupakan Kontraktor Rekabentuk dan Bina (Design & Build), telah membangunkan Zon 1 dan Zon 1 Fasa 1 yang mengandungi 25 blok bangunan yang meliputi keseluruhan ruang berjumlah 307,547.73 meter persegi._NEWLINE_Sebagai tanda penghormatan kepada pemimpin utama negara dan simbolik penyempurnaan pembangunan UiTM Kampus Puncak Alam Fasa 1, Y.A.B. Dato' Sri Mohd Najib Tun Abdul Razak, Perdana Menteri Malaysia telah menyempurnakan Majlis Perasmian UiTM Kampus Puncak Alam Fasa 1 pada 12 Februari 2010._NEWLINE_Sehingga Mei 2010, UiTM Kampus Puncak Alam Zon 1 Fasa 1 telah beroperasi sepenuhnya dari segi infrastruktur dan pengurusan pentadbirannya. Pentadbiran kampus ini diterajui oleh seorang Penolong Naib Canselor (PNC) yang dibantu oleh Timbalan Pengarah Kampus (HEP & Alumni dan Ketua-Ketua Bahagian / Unit), manakala Fakulti-Fakulti pula diterajui oleh Dekan-Dekan Fakulti dibantu oleh Timbalan-Timbalan Dekan, Ketua-Ketua Program dan Pegawai-Pegawai Pentadbiran.\n_START_SECTION_\nNama singkatan\n_START_PARAGRAPH_\nNama singkatan bagi UiTM Kampus Puncak Alam ialah UiTM PALAM. Nama UiTM PALAM ini mula digunakan oleh pelajar UiTM Puncak Alam namun penggunaannya adalah tidak formal dan hanya untuk memudahkan sebutan. Singkatan UiTM PALAM berasal daripada perkataan UiTM P.Alam, yangmana singkatan P.Alam bermaksud Puncak Alam. Namun, ada sesetengah pelajar yang telah tersalah baca singkatan tersebut lalu membunyikannya sebagai PALAM.\n_START_SECTION_\nProgram Diploma/Ijazah/Master/Phd\n_START_PARAGRAPH_\nTerdapat tujuh buah fakulti yang bernaung di bawah kampus baru ini, iaitu:_NEWLINE_1) Fakulti Farmasi_NEWLINE_2) Fakulti Pengurusan Perniagaan_NEWLINE_3) Fakulti Sains Kesihatan_NEWLINE_4) Fakulti Pengurusan Hotel dan Pelancongan_NEWLINE_5) Fakulti Perakaunan_NEWLINE_6) Fakulti Seni Lukis & Seni Reka_NEWLINE_7) Fakulti Pendidikan_NEWLINE_8) Fakulti Seni Bina, Perancangan dan Ukur_NEWLINE_Para pelajar dari Asasi Sains dan Asasi Kejuruteraan berpindah secara tetap ke UiTM Kampus Dengkil (kampus khusus untuk pelajar asasi) bermula dari tahun 2016.\n_START_SECTION_\nLagu universiti\n_START_PARAGRAPH_\nBernaung di bawah UiTM, kampus Puncak Alam juga mengangkat lagu UiTM di Hatiku dan Wawasan Setia Warga UiTM sebagai lagu rasmi\n_START_SECTION_\nUiTM di Hatiku\n_START_PARAGRAPH_\nKetika menyanyikan lagu UiTM di hatiku, para pelajar perlu meletakkan tangan kanan di atas dada kiri, sebagai simbolik UiTM benar-benar berada di hati._NEWLINE_Komposer & Lirik: Osman Mohamed_NEWLINE_Wujudmu di sini_NEWLINE_Di tanah anak merdeka_NEWLINE_Bagai obor ilmu_NEWLINE_Memayungi putera-puteri nya_NEWLINE_Pelopor hidup, budaya bangsa, agama, negara_NEWLINE_Pembentuk akhlak manusia_NEWLINE_Agar jadi sempurna_NEWLINE_Ku yang melangkah ke sini ingin mempelajari_NEWLINE_Rahsia di muka bumi dengan cara hakiki_NEWLINE_Tunjukkan aku jalan ilmumu untukku menuju_NEWLINE_Destinasi cita-cita negara dan bangsaku_NEWLINE_Majulah bangsa_NEWLINE_Maju negara_NEWLINE_Berkat usaha jaya MARA_NEWLINE_Kami berikrar akan berjasa_NEWLINE_Hingga kita berjaya_NEWLINE_Demi bangsa_NEWLINE_Watikah yang ku miliki kan ku semat dihati_NEWLINE_Janji ku pada pertiwi untuk menabur bakti_NEWLINE_Ku sempurnakan seikhlas hati membela negara_NEWLINE_Doa restu ayah bonda ku untuk mu semua_NEWLINE_UiTM...USAHA, TAQWA, MULIA\n_START_SECTION_\nWawasan Setia Warga UiTM\n_START_PARAGRAPH_\nKomposer: Sahar Sa\xe2\x80\x99di Hashim_NEWLINE_Lirik: Dato\xe2\x80\x99 Prof. Dr. Ahmad. Hj. Zainuddin_NEWLINE_Bersatu kita warga UiTM_NEWLINE_Kita bangsa perkasa_NEWLINE_Taat dan setiaku untuk negara_NEWLINE_Penuh semangat waja_NEWLINE_Kita...jangan mudah terlupa_NEWLINE_pengorbanan, perjuangan anak bangsa_NEWLINE_Kita...jangan mudah terleka_NEWLINE_kemajuan,keamanan yang ada_NEWLINE_Kita...berterima kasih_NEWLINE_pada pemimpin-pemimpin negara_NEWLINE_Kita\xe2\x80\xa6 rasa penuh bersyukur_NEWLINE_kerahmatan, kemuliaan dariNya_NEWLINE_Kamilah pendokong, pewaris bangsa_NEWLINE_Kamilah pendaulat, bangsa Malaysia_NEWLINE_Kamilah warga berwawasan_NEWLINE_Untuk Negaraku.\n_START_SECTION_\nKolej kediaman\n_START_PARAGRAPH_\nUiTM Kampus Puncak Alam menyediakan kolej kediaman untuk kemudahan pelajar-pelajarnya. Kolej-kolej tersebut ialah Kolej Rafflesia, Angsana, Casuarina dan Dahlia\n_START_SECTION_\nKompleks Kemudahan Pelajar Rafflesia (KKPR)\n_START_PARAGRAPH_\nKKPR menyediakan kemudahan seperti medan selera, koperasi, surau dan gimnasium. KKPR merupakan tempat tumpuan pelajar di PALAM untuk makan dan belajar secara berkumpulan. Pejabat pentadbiran kolej, tempat penyimpanan dan penerimaan barangan juga ditempatkan di KKPR.\n_START_SECTION_\nKompleks Kemudahan Pelajar Angsana (KKPA)\n_START_PARAGRAPH_\nSeperti KKPR, KKPA juga menyediakan medan selera untuk kemudahan pelajar. Selain itu, terdapat juga gerai coolblog di KKPA._NEWLINE_Ketika masjid PALAM masih lagi dalam pembinaan, KKPA juga dikenali sebagai RSU (ruang solat utama) kerana terdapat ruangan untuk solat secara berjemaah di KKPA. Solat Jumaat juga turut ditunaikan di situ. Sehingga Jun 2017, para siswi dan staf kakitangan UiTM telah menggunakan Surau Ibnu Sina (SIS) yang dibina berdekatan padang kawad sebagai surau utama bagi solat berjemaah harian, solat Jumaat, serta penganjuran kuliah agama dan tempat berhimpun bagi Minggu Destini Siswa (MDS).\n_START_SECTION_\nKompleks Kemudahan Pelajar Dahlia (KKPD)\n_START_PARAGRAPH_\nKompleks ini mula beroperasi sepenuhnya pada tahun 2016. Pada mulanya, kompleks ini menempatkan pelajar siswa dan siswi (2 blok untuk siswa, 2 blok untuk siswi yang dipisahkan dengan kafeteria Dahlia di antara dua blok),. Kemudian, ia mula menempatkan pelajar siswi secara keseluruhan pada pengambilan pelajar sesi Mac 2017, bilamana pelajar siswa digerakkan untuk menghuni 3 kolej lain yang berada di atas bukit. Kompleks ini mempunyai sebuah kafe. Sehingga Jun 2017, kompleks ini mempunyai beberapa buah kedai seperti kedai runcit, kedai fotokopi, kedai menjual alatan tulis, kedai barangan kesihatan, dan kedai menjual aksesori wanita. KKPD juga mempunyai sebuah surau kecil berdekatan kafe. Pelawat dan siswa lelaki dikenakan larangan ketika berada di KKPD seperti tidak dibenarkan berlegar di kafe Dahlia selepas pukul 10 malam, tidak dibenarkan berada di gazebo di antara blok Dahlia pada waktu malam, serta tidak dibenarkan untuk memasuki blok.\n_START_SECTION_\nBas Rapid KL\n_START_PARAGRAPH_\nPihak UiTM Kampus Puncak Alam telah menyediakan perkhidmatan Bas Rapid KL. Harga tambang bas ulang-alik bas tersebut ialah RM 1.\n_START_SECTION_\nAlamat\n_START_PARAGRAPH_\nAlamat penuh:_NEWLINE_UiTM Kampus Puncak Alam_NEWLINE_42300 Bandar Puncak Alam_NEWLINE_Selangor Darul Ehsan_NEWLINE_Malaysia"